Nakuba iChiefs iyizimfivilithi ukunqoba lo mdlalo kwazise iStellenbosch sidlala esigabeni esiphansi, futhi iziMpofana zisefomini enhle kulezi zinsuku njengoba zingakaze zehlulwe nonyaka, kodwa uMphasha uthi nakanjani zizophoxeka kulo mdlalo.
"IChiefs isenkingeni kulo mdlalo. Kangingabazi ukuthi sizoyimangaza. Siyifihlele induku emqubeni. Okokuqala nje okuzosinqobisa lo mdlalo wukuthi siyazi njengoba sizazi, kanti yona kuncane ekwaziyo ngathi njengoba imidlalo yethu yeligi ingavezwa.
"Ngaphandle kwalokho indlela esiwulungiselele ngayo lo mdlalo ihlukile kwazise eyabadlali abancane (abaneminyaka engaphansi kwengama-23) kayisebenzi kulo mqhudelwano. Abaqeqeshi babuyise izinsizwa ezindala.
Sinabo baningi abadlali abanesipiliyoni sokudlala kwiPremiership. Yingakho ngingangabazi ukuthi sizokwethusa abathandi bebhola kulo mdlalo. Sizowunqoba," kusho uHadebe.
"Ukuphuma kwethu kulo mqhudelwano kungadala umonakalo kwazise sifuna ukuzinqoba zombili izinkomishi ezisele.
Uma singehlulwa ngabe senzele phansi umqeqeshi wethu, abalandeli, abaphathi bekilabhu nathi uqobo. Siyayihlonipha impela iStellenbosch futhi ngiyavuma ukuthi kuncane esikwazi ngayo kodwa ngeke sihlulwe kulo mdlalo lokho ngingakumela. Abalandeli bethu mabakhululeke sizodlula kulo mdlalo yize kungeke kube lula," kusho uTshabalala.
Ezi-emailwe ukuzedlula zonke
© 2018 24.com. Onke amalungelo agodliwe.